Дуней псом и чемпион адыгэ щIалэхэр
Мы махуэхэм Белоруссием щекIуэкIащ грэпплингымкIэ дунейпсо чемпионат. Я хьэлъагъ елъытауэ абы дыщэ медалхэр къыщахьащ ПщыхьэщIэ Альбертрэ Гугу Муратрэ.
Дуней псом тIэунейрэ и чемпион ПщыхьэщIэ Альберт.
Къэрал 32-м къикIа спортсмен 600-м нэблагъэ кърихьэлIат Минск щызэхэта грэпплингымкIэ (бэнэкIэ зыбжанэ къызэщIэзыубыдэ спорт лIэужьыгъуэщ) зи чэзу дунейпсо чемпионатым. Урысейм и командэ къыхэхам абы бжьыпэр щиубыдащ. Ди щIалэхэм къакIэлъокIуэ Италиемрэ Украинэмрэ икIахэр.
Ди къэралым и командэ къыхэхам и ехъулIэныгъэм хэлъхьэныгъэшхуэ хуащIащ Къэбэрдей-Балъкъэрым щыщ щIалэхэм. Щауэм и цIэр зэрихьэу Бахъсэн къалэм дэт спорт школым и гъэсэнхэм Белоруссием фIы дыдэу зыкъыщагъэлъэгъуащ. Апхуэдэу ПщыхьэщIэ Альберт килограмм 71-м нэс зи хьэлъагъхэм я зэпеуэм етIуанэу дунейпсо чемпион щыхъуащ. 17:0-у ар финалым щефIэкIащ Франджым щыщ Бухеже Софиан. ПщыхьэщIэм зыкъыкIэригъэхуакъым дыщэ медалыр зыIэрызыгъэхьа Гугу Мурати. Килограмми 100-м щIигъухэм я зэпеуэм абы зыри къыщыпэлъэщакъым.
Яхуэфэщэн пщIэ ягъуэтащ къэрал псом и щIыхьыр лъагэу зыIэта ди щIалитIым. Абыхэм къыфIащащ «Урысей Федерацэм спортымкIэ щIыхь зиIэ и мастер» цIэ лъапIэр.
Жыласэ Заурбэч.
